b"\n_START_ARTICLE_\nFuerte Bulnes\n_START_PARAGRAPH_\nFuerte Bulnes je nekdanja utrdba na skrajnem jugu \xc4\x8cila, okoli 60 km ju\xc5\xbeno od Punta Arenasa, pomembna zaradi \xc4\x8dilenske \xc5\xa1iritve na skrajni jug Patagonije in prisvojitve Magellanovega preliva._NEWLINE_Leta 1842 je predsednik Manuel Bulnes zaukazal za\xc4\x8detek priprav na zasedbo do takrat \xc5\xa1e nikogar\xc5\xa1nje Magellanove o\xc5\xbeine. K temu ga je vse do svoje smrti v perujskem izgnanstvu nagovarjal tudi prvi predsednik dr\xc5\xbeave Bernardo O'Higgins. Aprila je guverner oto\xc4\x8dja Chilo\xc3\xa9 Domingo Espi\xc3\xb1eira pri\xc4\x8del graditi ladjo, ki so jo po mestu izdelave poimenovali goleta Ancud. 22. maja 1843 je ladja, na katere krovu je bilo 18 vojakov (ve\xc4\x8dinoma \xc4\x8cilotov), \xc5\xbeeni dveh vojakov, ameri\xc5\xa1ki pomor\xc5\xa1\xc4\x8dak Jorge Mabon, pruski naravoslovec Bernardo Philippi in vodja odprave, angle\xc5\xa1ki kapitan Juan Williams, odplula iz Ancuda. Po \xc5\xa1tirimese\xc4\x8dni plovbi so 21. septembra razglasili \xc4\x8dilsko suverenost nad celotnim Magellanovim prelivom ter 2 km od kraja, kjer je Pedro Sarmiento de Gamboa leta 1584 ustanovil neuspelo kolonijo Puerto Hambre, pri\xc4\x8deli iz hlodovine graditi utrdbo, ki so jo po predsedniku dr\xc5\xbeave poimenovali Fuerte Bulnes. Dogradili so jo oktobra._NEWLINE_Z voja\xc5\xa1kega vidika je lokacija utrdbe na majhnem skalnatem polotoku bila zelo primerna, \xc5\xbee prvo zimo pa se je izkazalo, da zaradi ostrih zim, pomanjkanja pitne vode in neprimernih pogojev za kmetovanje ni primerna za ustanovitev naselbine. Zato so \xc5\xbee konec leta 1848 nekoliko severneje ustanovili novo naselbino na primernej\xc5\xa1em kraju ob izlivu reke Las Minas, do takrat znanem kot Punta Arenosa (\xc2\xbbpe\xc5\xa1\xc4\x8deni rt\xc2\xab). Tam je nastal dana\xc5\xa1nji Punta Arenas._NEWLINE_V Punta Arenas se je preselila tudi voja\xc5\xa1ka postojanka in Fuerte Bulnes so opustili. Leta 1852 je njene ostanke po\xc5\xbegal poro\xc4\x8dnik Miguel Jos\xc3\xa9 Cambiazo. Leta 1930 je \xc5\xbeupan Ram\xc3\xb3n Ca\xc3\xb1as Montalva prvi predlagal njeno obnovo. Med letoma 1941 in 1943 je do tega zares pri\xc5\xa1lo in obnovili so cerkev, zapore, skladi\xc5\xa1\xc4\x8de smodnika, po\xc5\xa1to in hleve. Obnovljeni kompleks so slovesno odprli februarja 1944. Leta 1968 so ga razglasili za narodni spomenik."